## Pravilnik o metodama za ispitivanje osobina i procjenu uzgojnih vrijednosti uzgojno valjanih svinja

### NN 134/2005 (11.11.2005.), Pravilnik o metodama za ispitivanje osobina i procjenu uzgojnih vrijednosti uzgojno valjanih svinja

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2495**

Na temelju članka 9. stavka 3. Zakona o
stočarstvu (»Narodne novine«, broj 70/97., 36/98. i 151/03.), ministar
poljoprivrede, šumarstva i vodnoga gospodarstva donosi

## PRAVILNIK

### O METODAMA ZA ISPITIVANJE OSOBINAI PROCJENU UZGOJNIH VRIJEDNOSTI UZGOJNO VALJANIH SVINJA

I. OPĆE ODREDBE

Članak 1.

Ovim Pravilnikom propisuju se metode za mjerenje
i ocjenjivanje proizvodnih i drugih osobina čistokrvnih, križanih i hibridnih
uzgojno valjanih svinja, metode procjene uzgojnih vrijednosti, te načini
vođenja zbirke podataka o proizvodnim i drugim osobinama uzgojno valjanih
svinja.

II. METODE ZA MJERENJE I
OCJENJIVANJE PROIZVODNIH I DRUGIH OSOBINA

Članak 2.

Mjerenje i ocjenjivanje proizvodnih i drugih
osobina provodi se zbog utvrđivanja prirasta, iskorištavanja hrane, mesnatosti,
kakvoće mesa, plodnosti, vanjštine, otpornosti i drugih osobina važnih za
genetsku izgradnju svinja.

Metode za mjerenje i ocjenjivanje proizvodnih i
drugih osobina uzgojno valjanih svinja u ovom Pravilniku odnose se na:

– ispitivanje osobina u testnoj stanici (perfomance test),

– ispitivanja osobina u proizvodnim uvjetima (field perfomance test),

– ispitivanje čistokrvnih, križanih i hibridnih
uzgojno valjanih rasplodnih svinja po srodnicima u testnoj stanici (progeni test),

– ispitivanje čistokrvnih, križanih i hibridnih
uzgojno valjanih rasplodnih svinja po srodnicima u proizvodnim uvjetima (field progeni test),

– ocjenjivanje vanjštine,

– biološke i genske testove,

– laboratorijska ispitivanja osobina.

Članak 3.

Uzgojni program mora pri opisu metode posebno
navesti načine mjerenja i ocjene pojedinih osobina, te statističke metode i
postupke za vrednovanje uzgojnih vrijednosti s navođenjem korištenih uzgojnih
pokazatelja.

Metode za mjerenje i ocjenjivanje proizvodnih i
drugih osobina iz članka 2. ovoga Pravilnika moraju ispunjavati propisane
uvjete iz uzgojnog programa.

Članak 4.

Ispitivanje osobina uzgojno valjanih svinja
podrazumijeva mjerenje i/ili ocjenjivanje onih proizvodnih i drugih osobina
životinja koje su određene uzgojnim programom.

Ispitivanje osobina iz stavka 1. ovoga članka
obavlja Hrvatski stočarski centar (u daljnjem tekstu: ovlaštena ustanova).

Članak 5.

Ispitivanje osobina uzgojno valjanih svinja
provodi se na životinjama koje ispunjavaju uvjete propisane uzgojnim programom.

Ispitivanje se obavlja u testnoj stanici, na
izabranim poljoprivrednim gospodarstvima s kojima ovlaštena ustanova zaključi
ugovor ili u proizvodnim uvjetima na poljoprivrednim gospodarstvima za osobine
koje se mogu neposredno ispitati ili ocijeniti na uzgojno valjanim svinjama u
danim uvjetima.

Ispitivanje osobina u proizvodnim uvjetima na
obiteljskim gospodarstvima provodi se ako je osigurana mogućnost izračuna
uzgojnih vrijednosti na kraju ispitivanja u skladu s uzgojnim programom.

Članak 6.

Ispitivanje čistokrvnih, križanih i hibridnih
srodnika podrazumijeva mjerenje i/ili ocjenjivanje osobina srodnika onih
životinja koje su predviđene za uzgoj u testnoj stanici, na poljoprivrednim
gospodarstvima s kojima ovlaštena ustanova zaključi ugovor ili u proizvodnim
uvjetima.

Ispitivanja se obavljaju i na liniji klanja na
označenim svinjskim klaoničkim trupovima.

Ispitivane životinje moraju biti podijeljene u
skupine na način koji omogućava sigurnu i objektivnu usporedbu među njima.

Članak 7.

Pri ocjenjivanju vanjštine svinja treba
uvažavati značajke pasmine, dob i kondiciju svinja.

Podrobniji način ocjenjivanja vanjštine određuje
se uzgojnim programom.

Članak 8.

U klaonicama izmjerene i ocjenjene osobine klaoničke kakvoće moraju biti u skladu s propisom koji
uređuje ocjenjivanje i razvrstavanje svinjskih trupova na liniji klanja.

Podaci se upotrebljavaju za potrebe genetske
izgradnje svinja ukoliko ih propisuje uzgojni program.

Ako su poznati podaci o drugim osobinama klaoničke kakvoće odnosno kakvoće mesa, ti se podaci
upotrebljavaju za potrebe selekcije ukoliko ih propisuje uzgojni program.

Članak 9.

Biološki i genski testovi provode se s ciljem
prikupljanja podataka važnih za potrebe selekcije i provjere podrijetla.

U uzgojnom programu mora biti točno opisano
provođenje bioloških i genskih testova. Opis mora sadržavati:

– način i vrijeme uzimanja uzoraka odnosno
mjerenja i ocjenjivanja,

– metode i postupke,

- način upotrebe dobivenih rezultata u provedbi
uzgojno-se­lekcijskog rada.

Rezultati testova iz prijašnjeg stavka moraju se
upotrijebiti pri odabiru uzgojno valjanih svinja i pri objavi rezultata, pa je
potrebno navesti metodu biološkog i genskog testa koji je upotrijebljen.

Članak 10.

Za potrebe provedbe selekcije upotrebljavaju se
mjerenja dobivena u laboratorijima koji su osposobljeni za utvrđivanje
kvalitete tkiva, molekularno-biološka ispitivanja i druga ispitivanja propisana
uzgojnim programom.

U uzgojnom programu moraju biti navedeni i
opisani postupci ispitivanja u laboratoriju. Opis mora sadržavati:

– način i vrijeme uzimanja uzoraka,

– metodu i postupak,

– način upotrebe dobivenih rezultata u provedbi
uzgojno-selekcijskog rada.

Članak 11.

Uzgojno valjane svinje kod kojih se ispituju
proizvodne osobine, moraju:

– biti trajno i čitljivo označene u skladu s
propisom koji uređuje označavanje i upis u registar domaćih životinja,

– imati poznat izvor (poljoprivredno gospodarstvo
gdje je svinja rođena), podrijetlo, pasminu, genotip odnosno liniju, datum
rođenja, podatke o leglu iz kojeg svinja potječe, podatke o stadu u kojem se
odvijalo ispitivanje, te druge možebitne vanjske utjecaje,

– potjecati od roditelja koji ispunjavaju
uzgojnim programom propisane uvjete glede genetske vrijednosti, proizvodnih
osobina i prirođenih mana,

– biti izabrane na način koji omogućava
nepristrano ocjenjivanje.

Članak 12.

Postupci i načini ispitivanja moraju biti točno
opisani u uzgojnom programu. Za svaku metodu ispitivanja mora biti s obzirom na
način ispitivanja osigurano da:

– je ispitivanje unutar pojedinih pasmina
odnosno genotipova provedeno u poznatim tehnološkim i zoohigijenskim
uvjetima,

– je za provedbu mjerenja osigurana mjerna,
laboratorijska i programska oprema koja mora ispunjavati uvjete iz uzgojnog
programa,

– je sustav hranidbe propisan uzgojnim programom
i da je znanstveno prihvatljiv (ako se isto ispitivanje provodi na više
različitih mjesta, hranidba mora biti ujednačena),

– je predviđen godišnji broj svinja u
ispitivanju po genotipu koji je znanstveno prihvatljiv i u skladu s veličinom
populacije i uzgojnim programom,

– je propisano razdoblje ispitivanja, kada se
ispitivanja provode, početak i kraj ispitivanja, te tjelesna masa svinja,

– su detaljno propisane proizvodne i druge
osobine, načini i mjesta njihova mjerenja, broj ponavljanja, te prihvatljive
donje i gornje granice osobina na koje se provodi selekcija,

– je osobina vanjštine ocijenjena u skladu s
člankom 7. ovoga Pravilnika, te je uključena u procjenu uzgojnih vrijednosti,

– je opisana potrebna dokumentacija za
prikupljanje podataka o ispitivanju svinja, da su opisane zbirke podataka, te
način njihova čuvanja.

III. METODE ZA PROCJENU
UZGOJNIH VRIJEDNOSTI

Članak 13.

Procjenu uzgojnih vrijednosti uzgojno valjanih
svinja provodi ovlaštena ustanova u skladu s uzgojnim programom.

Uzgojna vrijednost uzgojno valjanih svinja
izračunava se na osnovi podataka prikupljenih u jednom ili kombinaciji više
ispitivanja koje propisuje ovaj Pravilnik.

Za procjenu uzgojne vrijednosti svinja moraju se
upotrijebiti svi potrebni podaci iz ispitivanja.

Za procjenu uzgojnih vrijednosti upotrebljavaju
se metode koje moraju osigurati pouzdanu ocjenu o ispitivanim osobinama i primjereni
broj srodnika.

Statistički modeli za procjenu uzgojnih
vrijednosti moraju biti podrobno opisani u uzgojnom programu.

Pri objavi rezultata uzgojnih vrijednosti
potrebno je navesti točnost procjene i datum izračuna uzgojne vrijednosti.

Ovlaštena ustanova mora pripremiti objavu svih
uzgojnih osobina i možebitnih prirođenih mana svinja koje su uključene u
ispitivanje u skladu s uzgojnim programom.

IV. ZBIRKE PODATAKA O
PROIZVODNIM I DRUGIM OSOBINAMA, TE NAČIN RAZMJENE PODATAKA

Članak 14.

Ovlaštena ustanova dužna je voditi zbirke
podataka o podrijetlu, proizvodnim i drugim osobinama uzgojno valjanih svinja,
koji su određeni uzgojnim programom.

Prikupljeni podaci moraju se čuvati trajno.

Podaci prikupljeni u ispitivanjima iz članka 2.
ovoga Pravilnika koriste se za potrebe provedbe uzgojnog programa i za
vrednovanje uzgojnih vrijednosti, genske analize, usporedne analize među
uzgajivačima, praćenje i analizu fenotipskih
promjena, vrednovanje učinaka selekcije i drugo.

Zbirke podataka moraju biti dostupne na uvid
uzgojnim organizacijama koje su ovlaštene za provedbu uzgojnog programa, kao i
ostalim zainteresiranim osobama sukladno Zakonu o pravu na pristup
informacijama (»Narodne novine« br. 172/03.).

V. PRIJELAZNE I ZAVRŠNE
ODREDBE

Članak 15.

Uzgojne organizacije su dužne uskladiti svoje
uzgojne programe do dana početka primjene ovoga Pravilnika.

Članak 16.

Danom početka primjene ovoga Pravilnika prestaju
važiti odred­be članaka od 31. do 43. Pravilnika o
testiranju uzgojno valjanih rasplodnih životinja (»Narodne novine« br. 74/98.).

Članak 17.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se od 1. studenoga 2006. godine.

Klasa: 320-08/05-01/18

Urbroj: 525-1-05-1

Zagreb, 27. listopada 2005.

Ministar

**Petar Čobanković**, v. r.

Pravilnik, NN 134/2005-2495